Un bărbat din Beclean a murit, iar un tânăr din Șieu Sfântu a ajuns la spital, după ce, miercuri, au fost implicați într-un accident rutier petrecut pe DN 17, în Podirei. Bărbatul din Beclean conducea un motociclu, iar tânărul se afla la volanul unui autoturism.
La locul accidentului a intervenit un echipaj de terapie intensivă mobilă din cadrul ISU Bistrița-Năsăud, care l-a găsit pe motociclist în stop-cardiorespirator.
„A fost început imediat protocolul de resuscitare, dar din păcate, organismul bărbatului în vârstă de aproximativ 45 de ani nu a răspuns manevrelor aplicate, medicul fiind nevoit să îi declare decesul la locul accidentului.
La UPU SMURD Bistrița a fost transportat, conștient, un bărbat în vârstă de 26 de ani, conducătorul auto al celuilalt autovehicul implicat în accidentul rutier. Victima prezenta un traumatism toraco – abdominal”, a transmis ISU Bistrița-Năsăud.
La fața locului au fost prezenți și polițiștii, pentru a stabili împrejurările în care s-a produs evenimentul rutier.
„La locul evenimentului polițiștii au constatat faptul că un autoturism condus de un tânăr de 27 de ani din Șieu-Sfântu a intrat în coliziune cu un motociclu condus din sens opus de un bărbat de 45 de ani din Beclean.
În urma accidentului a rezultat din nefericire decesul motociclistului.
Șoferul a fost testat cu aparatul etilotest rezultat fiind negativ. Acesta a fost ulterior transportat la spital pentru investigații medicale.
Polițiștii rutieri continuă cercetările în cadrul unui dosar penal urmând să fie stabilite cauza și împrejurările producerii evenimentului rutier”, a transmis IPJ Bistrița-Năsăud.